બકુલ પટેલ નોકરી કરે છે અને બધી જગ્યાએ તે બકા તરીકે પૉપ્યુલર છે. બકાનાં મૅરેજ થઈ ગયાં છે, પણ મૅરેજ પછી બકો હનીમૂન પર જવા માટે રાજી નથી. દર વખતે તે જાતજાતનાં ત્રાગાં કરીને પોતાનું હનીમૂન કૅન્સલ કર્યા કરે છે. હનીમૂન કૅન્સલ કરવા માટે બકા પાસે કારણ પણ છે. હકીકત એ છે કે બકાની એક ડ્રીમગર્લ છે, જે તેને અનહદ વહાલી છે. બકાએ મૅરેજ બીજી છોકરી સાથે કરવાં પડ્યાં છે એટલે બકો હનીમૂન માટે તૈયાર નથી થતો. નાટકમાં બકાના પાડોશી ધીરુભાઈનું કૅરૅક્ટર કરતા રાજેન્દ્ર બુટાલા કહે છે, ‘પુરુષો બહાર કામ કરતા હોય એટલે નૅચરલી તે બીજી કોઈ છોકરીના કૉન્ટૅક્ટમાં તો આવતા જ હોય, બને કે તે છોકરી તેને ગમી જાય અને તેની ડ્રીમગર્લ બની જાય, પણ મુદ્દો એ છે કે ડ્રીમગર્લ એટલે કોણ, સપનામાં આવે એ છોકરી કે પછી તમારાં સપનાં પૂરાં કરવા માટે જાત ઘસી નાખે એ. નાટકમાં આ જ વાતને રમૂજ સાથે વણી લેવામાં આવી છે.’ ‘જો બકા હનીમૂન તો કરવું જ પડે’ આજે રાતે પોણાઆઠ વાગ્યે તેજપાલ ઑડિટોરિયમથી ઓપન થશે.